Tot ce trebuie să știi despre zborurile către și dinspre țările Schengen. Ce se schimbă din 31 martie
Doar trei zile mai sunt până când vom intra în spațiul Schengen cu frontierele maritime și aeriene.
Reprezentanții celui mai mare aeroport din țară, Henri Coandă București, avertizează că s-ar putea să apară cozi la controlul documentelor în aceste zile pentru că au rămas mai puține ghișee ale poliției de frontieră.
Ghișeele poliției de frontieră, încă funcționale pe Otopeni, vor dispărea de sâmbătă noaptea. Pentru cei care ați mai trecut pe acolo e clar că vorbim de o capacitate de procesare mult redusă pentru că poliția de frontieră a demarat de la începutul lunii procesul de relocare a acestor posturi de lucru.
Au fost mutate de pe Otopeni deja și porțile automate de control al documentelor. Acestea au fost instalate în zona care separă acum plecările spre state non-Schengen de cele către țări Schengen.
Practic, începând din noaptea de sâmbătă spre duminică, de la ora 00:00, dacă veți pleca din România către un alt stat din Schengen, cum ar fi, de pildă, majoritatea țărilor din Uniunea Europeană, veți trece de controlul de securitate în care vi se verifică bagajele, apoi veți merge direct la poarta de îmbarcare. Nu vă veți mai opri la ghișeele care vor dispărea de pe Otopeni.
Dacă veți călători spre o țară non-Schengen, cum ar fi Dubai, Qatar, Turcia, Moldova sau Marea Britanie, atunci veți trece tot pe acolo, după controlul de securitate obișnuit, veți ajunge în zona de îmbarcare și acolo, drumul dumneavoastră către poarta non-Schengen va trece pe la ghișeul poliției de frontieră, unde vă vor fi verificate documentele. Și pe fluxul de Sosiri va fi la fel.
Dacă veți veni dintr-o țară Schengen, atunci după coborârea din avion veți merge direct să vă ridicați bagajul fără să vă mai controleze nimeni pașaportul. Dacă veniți dintr-un stat non-Schengen, atunci veți trece mai întâi pe la poliția de frontieră care vă va verifica documentele la intrarea în spațiul Schengen, adică în România.